text: Els farmacèutics tarragonins donaran consell sobre com protegir-se del sol
  Tothom interessat podrà adreçar-se a la carpa de 10 a 14 i de 16 a 19 h.
  Instal·laran una carpa a la Rambla President Companys el proper dimecres 8 de juny
  Actualitzada 06/06/2016 a les 11:16
  El Col·legi Oficial de Farmacèutics de Tarragona (COFT), aquest dimecres 8 de juny, conscienciarà a la població de les comarques de Tarragona sobre la importància de protegir-se del sol.
  Aquesta jornada, que compta amb la col·laboració dels Laboratoris Avène, s'engloba en les diverses activitats d'educació sanitària que organitza el COFT any rere any, consistirà en una carpa informativa sobre la fotoprotecció solar. «Estem a punt d'entrar a la temporada estival i com cada any, volem incidir en la població transmetent la formació i els consells necessaris per donar a conèixer la importància de tenir cura amb l'exposició al sol», explica Amàlia Oliete, Vocal de Dermofarmàcia del COFT i organitzadora d'aquesta campanya.
  La carpa, que enguany estarà instal·lada a la Rambla President Companys, davant del COFT, estarà oberta a tota la població de les 10 h a les 14 h i de les 16 h fins a les 19 h.
  «Durant la jornada, oferirem atenció farmacèutica personalitzada: atendrem consultes sobre la pell i practicarem les proves necessàries per aconsellar el tipus de fotoprotector adient a cada persona de forma gratuïta (determinació grau d'hidratació de la pell, grau de melanina, tipus de fototip, índex de protecció solar adient per a cada persona, etc.)», conclou la farmacèutica. Aquest consell personalitzat s'acompanyarà amb el lliurament de mostres de protectors solars adients a cada tipus de pell i folletos amb consells per a una exposició solar segura.